B’Malta f’salib it-toroq ta’ kulturi, malajr tiddakkar bi drawwiet barranin. Fl-aħħar xhur drawwa ġdida li bdiet dieħla fi stabbilimenti tad-divertimenti hija t-tipjip tax-xixa orjentali li mill-pajjiżi tal-Lvant waslet f’Malta ukoll. Diversi jużawha bħala mezz biex jirrilassaw, oħrajn biex jissoċjaliżżaw. Ix-xixa: mezz ta’ titjip popolari ħafna fil-pajjiżi Għarab u orjentali issa qegħdin narawha anke fi stabbilimenti lokali kemm dawk b’xeħta orjentali kif ukoll dawk li mhumiex. Il-bukkin u l-pipa jċedu posthom għax-xixa magħmula f’forma ta’ vażun bi ħġieġ dekorattiv li fih jitpoġġew sustanzi b’togħmiet differenti u titpejjep permezz ta’ pajp. Sherif al Sherif – Eġizzjan li għandu stabbiliment f’Paceville qal li x-xixa b’ingredjenti naturali ma tagħmilx ħsara bħat-tabakk. Fi żjara li tvm.com.mt għamel f’postijiet fejn titpejjep ix-xixa sibna li l-maġġoranza kienu barranin iżda jidher li din il-forma ta’ tipjip dieħla ukoll fost iż-żgħażagħ Maltin. Għall-Organizazzjoni Dinija tas-Saħħa, l-użu tat-tabakk fix-xixa huwa ħażin daqs it-tipjip konvenzjonali. U għal kap tad-dipartiment tal-promozzjoni tas-saħħa Charmaine Gauci, d-duħħan tax-xixa, sew jekk huwa tat-tabakk u sew jekk ta’ sustanzi naturali oħra, mhuwiex rakkomandat. Dr Gauci qalet li meta wieħed jagħmel siegħa jpejjep ix-xixa, huwa ekwivalenti daqs li kieku qed ipejjep bejn 100 u 200 sigarett. Dr Gauci qalet li l-fatt li diversi persuni jieħdu nifsijiet mill-istess pajp jista’ jkun perikoluż għax jista’ iferrex il-mard. Madankollu, dawk li ipejpju x-xixa jgħidu li kull darba jużaw bukkun ġdid u anke l-pajp tax-xixa jinħasel b’mod regolari.